# Prosedyre og prosess for utarbeidelse av politisk program for perioden 2023-2027

Gratulerer som medlem i den lokale programkomiteen for KrF!

Det politiske programmet legger grunnlaget for hvilke politiske saker KrF skal prioritere i neste periode, og vil være et viktig redskap når dere skal i forhandlinger med andre partier. Arbeidet som legges ned i denne komiteen kan dermed ha direkte påvirkning på utvikling av ditt lokalsamfunn de neste årene.

Lurt å ha i bakhodet under prosessen

* sikre gjennomtenkte politiske løsninger
* sikre vilje til å lytte til innspill fra andre
* ha bredde og allsidighet i programmet
* sikre medlemmene innflytelse på lokalpartiets politikk
* gi medlemmene eierskap til det ferdige programmet
* få et godt og gjennomtenkt program som grunnlag for forhandling, og god valgoppslutning

Under finner du et forslag til prosess for programkomiteens arbeid, og inspirasjon for den jobben som komiteen skal igjennom.

Lykke til!

## Januar – mai 2022

Lokallagsårsmøtet nedsetter programkomité. Programkomiteene setter i gang sitt arbeid.

## Mai – desember 2022

Konkret arbeid i programkomiteen med å utforme forslag til kommunevalgprogram.

**Praktisk første møte:**

* Sett opp møteplan for komiteens arbeid, og i hvilket tidsrom komiteen vil jobbe med de ulike fasene beskrevet under.
* Fordel politiske områder/ansvar mellom medlemmene i komiteen, slik at alle får et ansvarsområde.
* Etterspør et politisk regnskap fra gruppeleder: Hva i programmet for inneværende periode har KrF fått gjennomslag for, hva er foreslått, hva er prioritert og ikke prioritert. Dette vil gi komiteen god innsikt i det politiske arbeidet i inneværende periode.

# Fase 1

## Internt: Utfordringer i ditt lokalsamfunn?

I den første fasen av programkomiteens arbeid bør dere diskutere hva som er de største utfordringene i lokalsamfunnet. Det kan gjerne inviteres til et medlemsmøte, samle inn innspill på stand eller bruke andre kreative metoder for å innhente informasjon om hva som oppleves som de største utfordringene i kommunen. Dette er et viktig arbeid for å sikre et politisk program som svarer på de utfordringene lokalsamfunnet står overfor, og som innbyggere kan kjenne seg igjen i.

Definer hva dere mener er de største utfordringene i kommunen.

Eksempel på ulike utfordringer kan være:

* Stor fraflytting
* Stort vedlikeholdsetterslep
* Eldreomsorgen kritisert for dårlig kvalitet
* Manglende lokaler for frivilligheten
* Svake skoleresultater

Gå deretter gjennom utfordringene med utgangspunkt i hvilke områder der KrF kan ha stor troverdighet og mulighet for gjennomslag, og velg ut 3-5 utfordringer dere vil prioritere å finne gode politiske løsninger for.

## Eksternt: Dialog med viktige aktører i kommunen

Ta kontakt med de viktigste aktørene i kommunen og be om innspill. Gjerne gjennom et møte, eller skriftlig. Dette er en god anledning til å knytte kontakt og kan danne grunnlag for allianser for å få gjennomslag for felles politiske ønsker senere i perioden.

Viktige aktører kan være:

* Idrettslag
* Frivillige organisasjoner som Røde kors, Rotary mm.
* Fellesrådet
* Næringsrådet

Be både om innspill til hva de ser på som utfordringer, men også konkrete forslag til politiske saker.

# Fase 2: Utforming av politikk

Ta utgangspunkt i de utfordringene dere har definert som de 3-5 største for lokalsamfunnet. Hvordan kan disse utfordringene løses?

De aller fleste kommuner har stramme økonomiske rammer. Derfor er det også viktig at dere stiller spørsmålet – finnes det noe som kan gjøres og som ikke er veldig kostbart?

Prøv å være så konkret som mulig i de politiske forslagene.

Eksempel:

* Det skal opprettes en skolelos-funksjon for å fange opp elever som er i ferd med å droppe ut av skolen.

Fremfor:

* Styrke arbeidet med å forhindre frafall i skolen

Inviter gjerne til medlemsmøter eller bruk andre kreative metoder for å inkludere flere i arbeidet med å finne gode politiske løsninger.

**Merk!**

KrF vil sentralt utarbeide et dokument til inspirasjon med politiske tiltak som har utgangspunkt i innspill hentet fra ulike deler av landet. Det er ingen vits i å finne opp kruttet på nytt, om noen gode KrF-representanter allerede har funnet på noe smart!

# Fase 3: Konfliktsaker

I en kommune finnes det alltid noen konfliktsaker som gjerne går på tvers av tradisjonelle skillelinjer mellom partiene, men som likevel er svært viktige i lokalsamfunnet. Det kan handle om utbygging, lokalisering, skolestruktur mm.

Det er viktig å avklare kjente konfliktsaker i programarbeidet, slik at ikke avgjørelser rundt slike saker delegeres til den kommende kommunestyregruppen alene.

# Fase 4: Utforming av program

Komiteen har nå definert de viktigste utfordringene lokalsamfunnet står overfor, samt løsninger på disse utfordringene. Det utgjør den viktigste delen av programmet. I tillegg har komiteen gjennom kontakt med medlemmer, eksterne aktører og på andre måter innhentet innspill til politiske løsninger.

Noen områder vil ikke være dekket av de utfordringene komiteen har blitt enige om å fokusere på, men de må likevel omtales i programmet. I starten av komiteens arbeid fikk hvert medlem et ansvarsområde. Det er naturlig at hvert medlem skriver det kapittelet som omhandler det ansvarsområdet man fikk tildelt i starten av arbeidet.

HUSK: det er ikke om å gjøre å ha et langt program, tvert imot. Det politiske programmet deles sjeldent ut, men er et utrolig viktig verktøy i forhandlinger med andre partier og som rettesnor for partiets posisjoner i ulike saker i perioden. Hold derfor generelle formuleringer til et minimum. Fokuser på hva som er utfordringene, og hvilke tiltak som skal løse disse.

## Januar-februar 2023

Programmet vedtas på årsmøtet, medlemsmøte eller kombinert nominasjons- og programmøte. Se og følg egne vedtatte lover!

Legg til rette for at medlemmene får tilsendt programforslaget på forhånd.

Det kan komme endringsforslag og tillegg som blir vedtatt på programmøte. Programkomiteen har ansvar for å innarbeide dem og ferdigstille programmet.

Husk å få programmet helt ferdig utformet i god tid før valgkampen slik at brosjyren for valget er godt gjennomarbeidet i innhold og utseende. Brosjyren kan med fordel inneholde kandidatpresentasjon og et kortprogram.